Tampereen Viialassa murha, tekijä pakenee – Poliisi: "Vuotaa verta, saattaa olla vaarallinen"

Petteri Mäkinen

Sisä-Suomen poliisi Tampereella tutkii tänä aamuna kello 06.00–07.13 välisenä aikana Vasaratiellä tapahtunutta henkirikosta murhana.

Uhri on keski-ikäinen mies, joka on asunut asunnossa, josta hänet löydettiin.

Epäilty tekijä on poistunut paikalta maastoon ja noussut Leipakantielle. Jälki jatkuu Leipakantieltä lounaaseen kääntyvälle polulle ja siitä edelleen maastoon meluvallin päälle.

Epäilty on noussut Turtolankadun sillalle ja ylittänyt Pyhäjärventien. Sillan ylitettyään epäilty on kääntynyt etelään Pyykkiojankadun suuntaan

Tuntomerkkien mukaan epäilty on mies, nuorehko aikuinen, noin 175 senttiä pitkä ja vartalo on hoikka tai normaalivartaloinen. Hänellä ei ole partaa.

Miehellä on ollut pihassa ollessaan tumma pipo, jonka alareuna taitettu kaksikerroin. On mahdollista, että hän on poistunut ilman pipoa. Jalassa on ollut ulkoiluhousun tyyppiset housut ja mahdollisesti varrelliset kengät.

Takki on ollut mustavalkoinen ja siinä on mahdollisesti jonkinlaista kirjoitusta, joka alkaa E-kirjaimella.

Tekijä on loukkaantunut ja hän on vuotanut tai vuotaa verta. Hän saattaa olla vaarallinen.

Poliisi pyytää yleisöltä apua ja vihjeet voi toimittaa sähköpostiosoitteeseen; keskitettytutkinta.sisa-suomi@poliisi.fi. Lisäksi voi soittaa numeroon 050 399 8024